Title: Dohoda
Author: zsobolicova
Last saved by: Martinkovicova
Company: MDPT

Návrh

Dohoda
medzi
vládou Slovenskej republiky
a
vládou Maďarska
o výstavbe cestného mosta nad riekou Ipeľ a súvisiacich objektov 
na spoločnej štátnej hranici medzi obcami Pastovce  a Vámosmikola

Vláda Slovenskej republiky a vláda Maďarska (ďalej len „zmluvné strany“)

 v súlade so Zmluvou o dobrom susedstve a priateľskej spolupráci medzi Slovenskou republikou a Maďarskou republikou podpísanou dňa 19. marca 1995 v Paríži a 

vzhľadom na vplyv prepojenia infraštruktúry na rozvoj hospodárskej spolupráce oboch krajín

dohodli sa takto:

Článok 1

(1)	V záujme obnovy cestného spojenia na úseku vyznačenom hraničnými znakmi III.14/17S a III.14/16M    medzi obcami Pastovce 
a Vámosmikola  sa zmluvné strany dohodli na výstavbe spoločného cestného mosta (ďalej len „most“) nad riekou Ipeľ na 22+680 rkm a príjazdových ciest k  mostu z oboch strán. Náklady na výstavbu mosta budú znášať spoločne v rovnakom pomere. 

(2)	Konštrukciu mosta tvorí trámový priechodový most s troma mostnými poľami celkovej konštrukčnej dĺžky 92,2 m, šírky 12,3 m v triede nosnosti podľa eurokódov.

Článok 2

Cestné spojenie bude vybudované na účely medzinárodnej cestnej osobnej dopravy a nákladnej dopravy vozidlami s maximálnou hmotnosťou do 12 t .

Článok 3

Zmluvné strany vyvinú úsilie v záujme získania finančnej podpory od Európskej únie  na účely výstavby mosta a príjazdových ciest. 

Článok 4

(1)	Zmluvné strany zabezpečia prípravu investícií pre most a príjazdové cesty k mostu. Povoľovacie a schvaľovacie konania sa uskutočnia v súlade 
s príslušnými vnútroštátnymi právnymi predpismi štátov zmluvných strán. 

(2)	Zmluvné strany zabezpečia u príslušnej organizácie svojho štátu platné stavebné a iné povolenia potrebné na výstavbu mosta a príjazdových ciest k mostu v súlade s vnútroštátnymi právnymi predpismi daného štátu.

(3)	Proces verejného obstarávania na výstavbu mosta a príjazdových ciest vypíše v mene zmluvných strán maďarská strana v súlade s predpismi jej štátu o verejnom obstarávaní. 

(4)	Stavebné práce sa budú realizovať v súlade s platnými vnútroštátnymi právnymi a technickými predpismi štátov oboch zmluvných strán. 

(5)	Realizácia všetkých prác dotýkajúcich sa štátnej hranice alebo hraničných znakov musí byť vopred schválená Spoločnou slovensko-maďarskou komisiou pre zameriavanie a vyznačovanie štátnych hraníc.

(6)	Vzhľadom na to, že výstavba mosta sa dotýka inundačného územia hraničnej rieky Ipeľ, jej realizácia musí byť vopred schválená Slovensko-maďarskou komisiou pre hraničné vody. 

Článok 5

Zmluvné strany dohodnú termín otvorenia mosta diplomatickou cestou.

Článok 6

Na prevádzkovanie,  údržbu a rekonštrukciu mosta treba aplikovať ustanovenia Dohody medzi vládou Slovenskej republiky a vládou Maďarskej republiky 
o prevádzkovaní, údržbe a rekonštrukcii cestných hraničných mostov 
a úsekov hraničných ciest na spoločnej štátnej hranici, ktorá bola podpísaná 
v Bratislave 18. júna 2007.
Článok 7

Hotový most bude nedeliteľným spoločným vlastníctvom štátov zmluvných strán v rovnakom pomere.

Článok 8

(1)	Ak jedna zo zmluvných strán bez závažného dôvodu odstúpi od výstavby mosta alebo príjazdovej cesty k mostu na svojej strane, je povinná druhej zmluvnej strane uhradiť všetky škody a náklady, ktoré preukázateľne vznikli v súvislosti s výstavbou mosta a príjazdovej cesty na jej strane.

(2)	Škody vzniknuté na moste v dôsledku vyššej moci znášajú zmluvné strany spoločne v rovnakom pomere.

Článok 9

(1)	Osoby poverené prípravou, projektovaním a realizáciou výstavby mosta sa v období realizácie investície môžu voľne pohybovať v blízkosti štátnej hranice v pásme výstavby. Ak budú investičné organizácie počas výstavby mosta zamestnávať občanov tretích krajín, ich pracovný pomer musí byť v súlade s platnými vnútroštátnymi právnymi predpismi príslušného štátu o zamestnávaní a pobyte cudzincov.

(2)	Osoby uvedené v odseku (1) sa musia na výzvu kontrolných orgánov poverených zmluvnými stranami preukázať platným dokladom totožnosti.

Článok 10
 
Príslušným orgánom na vykonávanie  tejto dohody je v oboch štátoch zmluvných strán ministerstvo vedené ministrom zodpovedným za dopravu (ďalej len „príslušný orgán“).

Článok 11

Prípadné spory súvisiace s výkladom a vykonávaním tejto dohody budú riešiť príslušné orgány rokovaním. V prípade, že nedôjde k dohode, riešenie sporných otázok zabezpečia zmluvné strany diplomatickou cestou.

Článok 12

(1)	Táto dohoda podlieha schváleniu v súlade s vnútroštátnymi právnymi predpismi štátov oboch zmluvných strán a nadobudne platnosť tridsiatym (30.) dňom odo dňa prijatia neskoršej nóty o tomto schválení.

(2)	Ustanovenia tejto dohody možno meniť alebo dopĺňať písomne na základe vzájomnej dohody zmluvných strán. Takéto zmeny a doplnenia nadobudnú platnosť podľa odseku (1). 

(3)	Táto dohoda sa uzatvára na dobu neurčitú.  Dohodu môže ktorákoľvek 
zo zmluvných strán vypovedať písomne diplomatickou cestou. V prípade vypovedania dohoda stráca platnosť po uplynutí šiestich mesiacov odo dňa prevzatia oznámenia o jej vypovedaní druhou zmluvnou stranou. Po doručení oznámenia o výpovedi zmluvné strany bezodkladne začnú rokovania o otvorených otázkach súvisiacich s vykonávaním tejto dohody, najmä o uhradení nákladov vzniknutých druhej zmluvnej strane, ktoré jej vznikli v súvislosti s realizáciou dohody do oznámenia o vypovedaní tejto dohody.

Dané ...................….... dňa ......................... 2012  v dvoch pôvodných vyhotoveniach, každé v slovenskom a maďarskom jazyku, pričom obe znenia majú rovnakú platnosť.

     Za vládu Slovenskej republiky 		          Za vládu Maďarska